አቶ ዳግማዊ፡- ለማስመለስ ሰፊ ጥረት እየተደረገ ነው፡፡ የቀድሞው ጠቅላይ ሚኒስትር መለስ ዜናዊ ጊዜ የተዘጋጀ የወጣቶች ኮንፈረንስ ነበር፡፡ በዚያ ኮንፈረንስ ላይ የነበሩ የወወክማ አባሎች ይህንን ጥያቄ አንስተው ነበር፡፡ እሳቸውም አለ የምትሉት ማስረጃ ካላችሁ ሰብስባችሁ ወደቢሮ መምጣት ትችላላችሁ አሉን፡፡ በዚያ ጊዜ ብቻችንን ከመሄድ እንደኛ ንብረት ከተወረሰበት ወሴክማ ጋር በጋራ በመሆን ጥያቄያችንን ለጠቅላይ ሚኒስትሩ አቀረብን፡፡ ነገር ግን የመጨረሻ ደረጃ ላይ ከደረሰ በኋላ እሳቸው በማለፋቸው ጉዳዩ ተድበስብሶ ቀረ፡፡ አሁን የተቋቋመው ቦርድ ጉዳዩን ለማስቀጠል ጥረት እያደረገ ይገኛል፡፡ በወቅቱ የነበረው የንብረት ይመለስንን ጥያቄ እንጂ እኔ እንዳየሁት ጠለቅ ያለ ነገር አልነበረውም፡፡ ገቢውንም በተመለከተ በግልጽ የተቀመጠና ንብረትነቱ ቢመለስ ይህንን ዓይነት የተሻለ ነገር እናደርግበታለን የሚል የተጠናከረ ነገር አልተያዘም፡፡ አሁን ግን በአዲሱ የድርድር ሥራችን ውስጥ ይህ ተካቶበታል፡፡ በከፊል ተረክበነው የነበረው መቀሌ ያለው ወወክማም ሙሉ ለሙሉ እንዲመለስልን የሚል ጥያቄም ያካተተ ነው፡፡ ንብረቱን ከማስመለስ ባሻገር እንዴት አድርጌ ላስተዳድረው እችላለሁ የሚል ጥርት ያለ ሥልት ይዘን አይደለም ብዙ ጊዜ የምንጠይቀው፡፡ አዲስ የተመረጠው ቦርድ ግን የተሻለ ሥራ እየሠራ ይገኛል፡፡ ቦርዱ ሁሉንም ነገሮች በአዲስ የመተካት ሐሳብ የለውም፡፡ ነገር ግን ትንሽ ሻል ያለ መንገድ ይከተላል፡፡ መንግሥት ጋር ሄዶ ዕቃ መልሱ ማለት ሳይሆን የጠራ ዕቅድና የጠራ አካሄድ ሊኖረን ይገባል፡፡ ሆስቴሉ ምን ያህል ገቢ ያስገኛል? አጠቃላይ ንብረቱስ ምን ያህል ገንዘብ ይተመናል? ስለሚለው ጉዳይ በባለሙያ አስጠንተን መሄድ ይገባናል፡፡ ከመጣንበት ይልቅ የምንሄድበት መንገድ በጣም ረዥም እንደሚሆን ይሰማኛል፡፡ አንዳንዶቹን ወደኋላ ተመልሰን የባለቤትነት ጥያቄ ልናነሳባቸው አንችልም፡፡ አንዳንድ ቦታዎች ላይ መተኪያ ቦታ ተሰጥቶናል፡፡ ባህር ዳር ላይ ጅምናዚየም ያለው ወወክማ አለ፡፡ ወላይታ ላይም እንደዚሁ ጅምናዚየም እየተነባ ሲሆን፣ በመጪው ዓመት ግንባታው ይጠናቀቃል ተብሎ ይታሰባል፡፡ አዳማ እና ደብረ ማርቆስ ላይም ምትክ ቦታ ተሰጥቶናል፡፡ ከዚህ ውጪ የሆኑትን ለምሳሌ የ4 ኪሎ ወወክማ እስከ አጠቃላይ ንብረቱ፣ የተጠቀሙበትን ዓመታት ግምት አስልተው እንዲሰጡን የሚል በቁጥር (በገንዘብ) ያልተቀመጠ ነገር ግን በሐሳብ ደረጃ የተቀመጠ ድርድር ነበር፡፡ ይህ እንዲህ ነው ብዬ የገንዘብ ተመን ለማውጣት አልችልም፡፡ ነገር ግን የወቅቱ ወጣቶችን ጥያቄ ምላሽ መስጠት የሚችል ሀብት አለው ማለት እችላለሁ፡፡
